Il-Ħamis, 16 ta' April 2020: Dal-ġranet ċanfruni għax insejt nirringrazzja grupp ta' persuni li għadu jaħdem ukoll. Irringrazzjajt lit-tobba, lill-infermieri, lill-volonatrji.... "Imma int insejt lill-ispiżjara": huma wkoll jaħdmu sfiq biex jgħinu lill-morda jeħilsu mill-mard tagħhom. Nitolbu għalihom ukoll. Omelija F'dal-jiem, f'Ġerusalemm, in-nies kienu qed iġarrbu ħafna sentimenti: biża', stagħġib, dubji. "F'dak iż-żmien, waqt li r-raġel il-magħtub kien imqabbad ma' Pietru u Ġwanni, in-nies, mistagħġba għall-aħħar...." (Atti 3,11): l-ambjent mhux kalm għax kienu qed jiġru affarijiet li ma jinftehemux. Il-Mulej mar għand id-dixxipli tiegħu. Huma wkoll kienu jafu li diġà qam, Pietru wkoll kien jaf għax kien tkellem miegħu dakinhar filgħodu. Dawn it-tnejn li reġgħu lura minn Għemmaws kienu jafu, iżda meta deherilhom il-Mulej, beżgħu. "Huma twerwru bil-biża' għax ħasbu li qegħdin jaraw xi fantażma" (Lq 24,37); kienu għaddew mill-istess esperjenza fuq l-għadira, meta Ġesù resaq lejhom miexi fuq l-ilma. Imma dak iż-żmien Pietru rabba l-kuraġġ, fada fil-Mulej, u qal: "Mulej, jekk huwa int, ordnali niġi ħdejk fuq l-ilma" (cfr Mt 14,28). Illum Pietru baqa' sieket, kien tkellem mal-Mulej dakinhar filgħodu, u ħadd ma jaf x'qalu lil xulxin, għalhekk baqa' fommu sieket. Imma tant kienu beżgħanin, mifxulin, ħasbu li kienu qed jaraw xi fantażma. U Hu jgħid: "Għaliex tħawwadtu? Għaliex dan it-tħassib kollu f'qalbkom? Araw idejja u riġlejja....", jurihom il-pjagi (cfr Lq 24,38-39). Dak it-teżor li Ġesù ħa miegħu fis-Sema biex jurih lill-Missier meta jidħol għalina. "Missuni u araw: l-ispirtu m'għadux laħam u għadam". Imbagħad hemm sentenza li lili tfarraġni bla qies u għalhekk, dal-pass tal-Evanġelju hu wieħed mill-favoriti tiegħi: "Iżda billi huma, fil-ferħ tagħhom, kienu għadhom ma jridux jemmnu...." (cfr Lq 24, 41), għadhom mimlijin stgħaġib, il-ferħ ma ħallihomx jemmnu. Tant kien kbir il-ferħ tagħhom illi ..... "le, dan ma jistax hu minnu. Dal-ferħ mhux reali, hu ferħ kbir wisq". U dan xekklilkom twemminhom. Il-ferħ. Il-mumenti ta' ferħ kbir. Kienu mimlijin b'ferħ kbir li pparaliżżahom. Il-ferħ hu wieħed mis-sentimenti xewqanin li kellu Pawlu lejn niesu f'Ruma: "U Alla tat-tama jimliekom ilkoll bil-ferħ u s-sliem" (cfr Rum 15,13), jgħidilhom. Timtela bil-ferħ, tkun mimli ferħ. Hija l-esperjenza tal-għola faraġ, meta l-Mulej ifehemna li din hi xi ħaġa differenti milli tkun allegru, pożittiv, mimli entużjażmu..... Le, hi xi ħaġa oħra. Tkun hieni.... imma mimli ferħ, ferħ bla qies li jaħkmek bis-serjetà. U għadaqstant Pawlu lir-Rumani jawguralhom: "Alla tat-tama jimlikom ilkoll bil-ferħ u s-sliem". U dik il-kelma, dik is-sentenza, mimlijin bil-ferħ, tittenna tant u tant drabi. Per eżempju, fil-ħabs meta Pawlu salva l-ħajja tal-għassies li kien se jagħmel suwiċidju għax infetħu l-bibien minħabba t-terremot u mbagħad iħabbarlu l-Evanġelju, jgħammdu, u l-Bibbja tgħid li l-għassies kien "mimli ferħ", għax emmen (Atti 16,29-34). L-istess ġara f'Kandaċi mal-ewnuku. Meta Filippu għammdu, dan għeb, iżda l-ewnuku kompla triqtu "kollu ferħan" (cfr Atti 8,39). L-istess ġara f'jum it-Tlugħ fis-Sema: id-dixxipli reġgħu lura lejn Ġerusalemm"mimlijin ferħ" (cfr Atti 24,52-53). Hi l-milja tal-faraġ, il-milja tal-preżenza tal-Mulej. Għax kif jgħid Pawlu lill-Galatin: "Il-ferħ hu frott tal-Ispirtu s-Santu" (cfr Gal 5,22), mhux konsegwenza tal-emozzjonijiet li jitqanqlu minħabba xi ġrajja meraviljuża.... Le, hu aktar minn hekk. Dal-ferħ, il-ferħ li jimliena, hu frott tal-Ispirtu s-Santu. Mingħajr l-Ispirtu ma jistax ikollna dal-ferħ. Hija grazzja li aħna nirċievu l-ferħ mill-Ispirtu. Jiġuni f'moħħi l-aħħar siltiet, l-aħħar paragrafi tal-Eżortazzjoni ta' Pawlu VI (cfr 79-80), meta jitkellem dwar l-insara hienja, dwar l-evanġeliżżaturi hienja u mhux dawk li jgħixu dejjem bil-geddum. Illum hu jum tajjeb biex naqrawh. Mimlijin ferħ. Dan tgħid il-Bibbja: "imma minħabba l-ferħ ma setgħux jemmnu...", kienu ħafna li ma setgħux jemmnu. Hemm pass fil-Ktieb ta' Neħemija li jgħinna f'dir-riflessjni dwar il-ferħ. Il-poplu li reġa' lura lejn Ġerusalemm sab mill-ġdid il-ktieb tal-Liġi, instab mill-ġdid – għax huma kienu jafu l-liġi bl-amment, il-ktieb tal-Liġi ma kienux qed isibuh – għamlu festa kbira u l-poplu kollu nġabar biex jisma' lill-qassis Esdra li beda jaqra l-ktieb tal-Liġi. Il-poplu mqanqal beda jibki, jibki bil-ferħ, il-biki... Fl-aħħar, meta l-qassis Esdra temm il-qari, Neħemija qal lill-poplu: "Dan hu jum qaddis, ikkonsagrat lill-Mulej Alla tagħkom. Titnikktux u tibkux!" Għax il-poplu kollu kien infexx jibki meta sama' kliem il-Liġi, għax il-Mulej hu l-qawwa tagħkom" (cfr Neħ 8,1-12). Dil-kelma mill-ktieb ta' Neħemija llum tgħinna. Il-qawwa kbira li għandna biex nibdlu, biex nipprietkaw l-Evanġelju, biex nimxu 'l quddiem bħala xhieda tal-ħajja huwa l-ferħ tal-Mulej li hu frott tal-Ispirtu s-Santu, u llum nitolbuh li jtina dan il-frott. Miġjub għall-Malti mit-Taljan minn Joe Huber.
Il-Papa f'Santa Marta: Nitlob għall-ispiżjara: huma wkoll jaħdmu sfiq biex jgħinu lill-morda jeħilsu mill-mard tagħhom